CELEX: 32021R2090
Language: hu
Date: 2021-11-25 00:00:00
Title: A Bizottság (EU) 2021/2090 végrehajtási rendelete (2021. november 25.) a titán-dioxid valamennyi állatfaj takarmány-adalékanyagaként történő engedélyezésének megtagadásáról (EGT-vonatkozású szöveg)

2021.11.30.   
               
               
                  HU
               
               
                  Az Európai Unió Hivatalos Lapja
               
               
                  L 427/160
               
            
         A BIZOTTSÁG (EU) 2021/2090 VÉGREHAJTÁSI RENDELETE
         (2021. november 25.)
         a titán-dioxid valamennyi állatfaj takarmány-adalékanyagaként történő engedélyezésének megtagadásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:
         
                     (1)
                  
                  
                     Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek megadásának vagy megtagadásának feltételeiről és eljárásairól. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.
                  
               
                     (2)
                  
                  
                     A titán-dioxidot a 70/524/EGK irányelv határozatlan időre engedélyezte színezékek adalékanyagaként (a közösségi szabályok szerint élelmiszerek színezésére engedélyezett színezékek) kutyák és macskák számára. Az anyagot bizonyos feltételek mellett időbeli korlátozás nélkül engedélyezték – a macskák és kutyák kivételével – valamennyi állatfaj takarmányaként. Az említett terméket ezt követően az 1831/2003/EK rendelet 10. cikkének (1) bekezdése szerint meglévő termékként felvették a takarmány-adalékanyagok nyilvántartásába.
                  
               
                     (3)
                  
                  
                     Az 1831/2003/EK rendelet 7. cikkével összefüggésben értelmezett 10. cikke (2) bekezdésének megfelelően kérelmet nyújtottak be a titán-dioxid valamennyi állatfaj takarmány-adalékanyagaként történő újraértékelésére vonatkozóan. A kérelmező az adalékanyagnak az „érzékszervi tulajdonságokat javító adalékanyagok” adalékanyag-kategóriába és a „színezékek, a takarmányt megszínező vagy annak színét helyreállító anyagok” funkcionális csoportba való besorolását kérte. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
                  
               
                     (4)
                  
                  
                     Az Európai Élelmiszerbiztonsági Hatóság (a továbbiakban: Hatóság) 2021. május 5-i véleményében (3) megállapította, hogy nem tud következtetést levonni a titán-dioxid célfajokra, fogyasztókra és környezetre vonatkozó biztonságosságáról, mivel nem állnak rendelkezésre közvetlen adatok a takarmány-adalékanyagként való felhasználására vonatkozóan, továbbá azért, mert a titán-dioxid részecskék genotoxicitását nem lehetett kizárni, ami potenciális aggályokat vet fel az adalékanyagnak a célfajok (különösen a hosszú ideig élő állatok és a tenyészállatok), a fogyasztók és a felhasználók tekintetében való biztonságosságára vonatkozóan. A titán-dioxiddal kapcsolatos vizsgálatok hiányában a Hatóság nem tudta értékelni az adalékanyag szemre és bőrre gyakorolt hatásait. A Hatóság megjegyezte továbbá, hogy a titán-dioxid belélegezve potenciálisan rákkeltő hatású az anyaggal dolgozók számára, és mivel a titán-dioxid részecskék genotoxicitása nem zárható ki, azt az adalékanyagot kezelő felhasználók tekintetében további potenciális kockázatnak kell tekinteni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra alkalmazott analitikai módszerről szóló jelentést.
                  
               
                     (5)
                  
                  
                     A Hatóság 2021. május 5-i véleménye ezért azt mutatja, hogy nem nyert megállapítást, hogy a titán-dioxid nincs káros hatással az állati és emberi egészségre, illetve a környezetre, amennyiben a „színezékek, a takarmányt megszínező vagy annak színét helyreállító anyagok” funkcionális csoportba tartozó takarmány-adalékanyagként kerül felhasználásra.
                  
               
                     (6)
                  
                  
                     A titán-dioxid értékelése tehát azt mutatja, hogy az 1831/2003/EK rendelet 5. cikkében előírt engedélyezési feltételek nem teljesülnek, és ennek megfelelően a titán-dioxidnak a „színezékek, a takarmányt megszínező vagy annak színét helyreállító anyagok” funkcionális csoportba tartozó takarmány-adalékanyagként való engedélyezését meg kell tagadni.
                  
               
                     (7)
                  
                  
                     Ezért a titán-dioxid takarmány-adalékanyagot és az azt tartalmazó takarmányokat a lehető leghamarabb ki kell vonni a forgalomból. Ugyanakkor annak érdekében, hogy a piaci szereplők megfelelően eleget tehessenek a kivonásra irányuló kötelezettségnek, célszerű engedélyezni egy korlátozott időszakot az említett termékek meglévő készleteinek forgalomból történő kivonására.
                  
               
                     (8)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az engedélyezés megtagadása
            A titán-dioxidnak (E 171) mint az „érzékszervi tulajdonságokat javító adalékanyagok” adalékanyag-kategóriába és a „színezékek, a takarmányt megszínező vagy annak színét helyreállító anyagok” funkcionális csoportba sorolandó takarmány-adalékanyagnak az engedélyezése megtagadásra kerül.
         
         
            2. cikk
            Forgalomból történő kivonás
            
               (1)   Az 1. cikkben említett adalékanyag és az azt tartalmazó előkeverékek meglévő készleteit 2022. március 20-ig ki kell vonni a forgalomból.
            
            
               (2)   Az (1) bekezdésben említett adalékanyaggal vagy előkeverékekkel 2022. március 20. előtt előállított takarmány-alapanyagokat és takarmánykeverékeket 2022. június 20-ig ki kell vonni a forgalomból.
            
         
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. november 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 268., 2003.10.18., 29. o.
         
         
            (2)  A Tanács 70/524/EGK irányelve (1970. november 23.) a takarmány-adalékanyagokról (HL L 270., 1970.12.14., 1. o.).
         
            (3)  EFSA Journal 2021;19(6):6630.